Torsdag aften og nat blev travl for SOK og kystredningstjenesterne, da flere skibe kom i problemer på vej til Skagen. Det skete under kapsejladsen Helly Hansen Race fra Oslo Fjord til Skagen. Vinden tog godt fat ude på det åbne havområde, og det gav vanskeligheder for flere af kapsejladsens deltagere, der fik ror- og sejlproblemer. I alt fem både - alle norske - måtte have assistance, og både kystredningstjenesterne fra Skagen, Sæby og Østerby på Læsø var i aktion, fortæller stabsvagten ved Søværnets Operative Kommando. Første redningsaktion blev igangsat klokken 19.40 torsdag aften, og først klokken 7 fredag morgen var det sidste skib på vej i havn. På trods af den lange og travle nat beskriver stabsvagten det som en vellykket aktion, selv om det er noget usædvanligt, at hele fem skibe kommer i problemer i samme omgang. Flere af sejlerne var forfrosne og søsyge, men ingen var i livsfare.

Opsummering:
Norske både kom i problemer på vej til Skagen under kapsejlads.